དིང་གི་དུས་སུ་རྒྱལ་བོ་སྲོང་བཙན་སྒམ་པོའི་དུས་སུ་གཙུག་ལག་ཁང་གཉིས་ལས་རུ་བཞིའི་གཙུག་ལག་ཁང་སོགས་བཞེངས་མེད་པར་གསུངས་ཤིང་།ཁོ་ཚོས་དེ་ལྟར་གསུངས་པ་ནི་སྐར་ཅུང་རྡོ་རིང་སུ་རུ་བཞིའི་གཙུག་ལག་ཁང་དང་མཐའ་འདུལ་ཡང་འདུལ་སོགས་མ་བྱུང་བས་ཨེ་ཡིན་སྙམ།ཡིན་ཡང་འདི་རུ་ཁྲི་སྲོང་བཙན་གྱི་དུས་སུ་གཙུག་ལག་ཁང་གཉིས་ཙམ་དུ་མ་ཟད་རུ་བཞིའི་གཙུག་ལག་ཁང་ཡང་བཞེངས་ཡོད་པ་གསུངས་པས།བཀའ་ཆེམས་སོགས་སུ་རུ་བཞི་མཐའ་འདུལ་ཡང་འདུལ་མང་པོ་བཞེངས་པར་གསུངས་པ་ཡང་མཐའ་གཅིག་ཏུ་མི་བདེན་པ་གང་ནས་ཡིན།དེར་འདས་སྲོང་གི་སྐབས་གླིང་རི་ཁྲི་རྩེ་བཞེངས་པར་གསུངས་པ་དེ་སྐར་ཅུང་རྡོ་རིང་དུ་འདས་སྲོང་མང་པོའི་རྗེའི་དུས་སུ་གླིང་གི་ཁྲི་རྩེ་བཞེངས་ཞེས་གསུངས་པ་དང་མཐུན།སྦ་བཞེད་དུ་གྱིམ་ཤང་ཀོང་ཇོ་མེས་ཨག་ཚོམ་གྱི་བཙུན་མོར་བསུས་པ་མིན་ཚུལ་སོགས་སྒྲུང་མང་པོ་རབ་བཏགས་ཏེ་གསུངས་མོད།འདི་དང་རྡོ་རིང་ཡི་གེར་གྱིང་ཤང་ཀོང་ཇོ་མེས་ཨག་ཚོམ་གྱི་བཙུན་མོར་བསུས་ཚུལ་གསུངས་སོ།།འདིར་ཁྲི་སྲོང་གི་སྐབས་སུ་གསེར་གྱི་ཤཱཀྱ་མུ་ནེ་ར་མོ་ཆེར་བཞུགས་པར་གསུངས་ཤིང་།སྦ་བཞེད་དུ་སྐབས་དེར་ཇོ་བོ་ཤཱཀྱ་མུ་ནེ་ར་སར་བཞུགས་པར་གསུངས་ཡོད་དོ།